**Jean-Louis Gasset** (s. 9. joulukuuta 1953) on ranskalainen jalkapallovalmentaja ja entinen keskikenttäpelaaja. Helmikuusta 2024 lähtien hän on toiminut Olympique Marseillen päävalmentajana.

Ura pelaajana
-------------

Gasset edusti koko pelaajauransa ajan Montpellier HSC:tä. Kymmenen kauden aikana hän pelasi 231 sarjaottelussa ja onnistui kymmenen kertaa maalinteossa. Gasset'n aikana Montpellier pelasi yhden kauden myös Ranskan liigassa. Pelaajana Gasset pääsi juhlimaan Division 2:n mestaruutta 1980–1981.

### Meriitit pelaajana

* Division 2: 1981
* Division Sud-Ouest: 1976

Ura valmentajana
----------------

Lopetettuaan pelaajauransa 31-vuotiaana 1985 Gasset siirtyi Montpellier’n valmennustiimiin. Hän toimi apulaisvalmentajana yli 13 vuoden ajan ja teki yhteistyötä muun muassa Aimé Jacquet'n, Henryk Kasperczakin, Gérard Gilin ja Michel Mézyn kanssa. Noina vuosina Montpellier nousi pääsarjaan, jossa se vakiinnutti asemansa. Kaudella 1989–1990 Gasset pääsi myös juhlimaan Ranskan cupinn voittoa. Marraskuussa 1998 Mézyn saatua potkut nousi seuran uskollinen apuvalmentaja Gasset päävalmentajaksi. Ensimmäisellä kaudellaan hän johdatti seuran kahdeksanneksi, mutta seuraava kausi alkoi kurjasti ja marraskuussa 1999 Mézy palasi päävalmentajaksi.

Syyskuussa 2000 Gasset'n ura jatkui Division 2:n hännille juuttuneen SM Caenin päävalmentajana. Hän pelasti seuran putoamiselta, mutta 17:s sija ei tyydyttänyt seurajohtoa, ja Gasset sai kauden jälkeen lähteä. Epäonnisten päävalmentajapestiensä jälkeen Gasset palasi apulaisvalmentajaksi ja aloitti 2001 yhteistyön Luis Fernándezin kanssa. Kaksikko valmensi ensin yhdessä Paris Saint-Germainia ja sitten Espanjassa RCD Espanyolia. Yhteistyö päättyi kauden 2003–2004 jälkeen.

Tammikuussa 2005 Gasset pääsi jälleen kokeilemaan siipiään päävalmentajana, tällä kertaa FC Istres'ssä. Hän sai potkut seurasta syyskuussa 2006.

Kesällä 2007 Gasset palasi jälleen apuvalmentajaksi ja aloitti yhteistyön Montpellier’sta pelaajana tuntemansa Laurent Blancin kanssa FC Bordeaux'ssa. Kaksikko nosti seuran takaisin Ranskan huipulle ja voittivat mestaruuden kaudella 2008–2009. Blancin siirryttyä kesällä 2010 Ranskan maajoukkueen päävalmentajaksi seurasi Gasset perässä korvaten Pierre Mankowskin pitkäaikaisena maajoukkueen apuvalmentajana.  Kaksikko luotsasi Ranskan maajoukkueen puolivälieriin EM-kisoissa 2012. He jättivät tehtävänsä kisojen jälkeen.

Heinäkuussa 2013 Gasset jatkoi uraansa Blancin apuvalmentajana Paris Saint-Germainissa. Gasset on vastannut pitkälti joukkueiden pelillisistä harjoituksista. Esimerkiksi Christian Gourcuff on kovin sanoin syyttänyt Blancia valmentajaksi, jonka työt Gasset tekee. Kauden 2015/16 jälkeen seurajohto erotti Blancin ja Gasset'n toisesta perättäisestä triplamestaruudesta huolimatta.

Tammikuussa 2017 Gasset palasi kasvattajaseuransa Montpellier HSC:n palvelukseen, kun hän korvasi Frédéric Hantzin seuran päävalmentajana. Gasset'n johdolla Montpellier ei onnistunut parantamaan sijoitustaan, mutta säilytti paikkansa liigassa kolmen pisteen erolla karsintaviivaan. Kauden jälkeen Gasset jätti tehtävänsä.

Joulukuussa 2017 Gasset'sta tuli AS Saint-Étiennen päävalmentaja. Saint-Étienne pelasi Gasset'n alaisuudessa vahvan kevätkauden ja hävisi vain neljä liigaottelua ja nousi alemmasta keskikastista seitsemänneksi. Kaudella 2018/19 Gasset johdatti Saint-Étiennen entistä parempaan menestykseen ja joukkue varmisti liigan nelossijan sekä paikan Eurooppa-liigan lohkovaiheessa kierros ennen kauden päätöstä. Ennen kauden viimeistä ottelua Gasset ilmoitti jättävänsä seuran kauden päätteeksi.

Elokuussa 2020 Gasset allekirjoitti kaksivuotisen sopimuksen Girondins Bordeaux'n kanssa. Gasset luotsasi Bordeaux'n kaudella 2020/21 sijalle 12. Seuran omistajaksi kesällä 2021 tullut Gérard Lopez purki Gasset'n sopimuksen heinäkuussa 2021.

Hänet nimitettiin 20. toukokuuta 2022 Norsunluurannikon jalkapallomaajoukkueen valmentajaksi. Hänen edeltäjänsä oli Patrice Beaumelle, jonka sopimus päättyi 6. huhtikuuta 2022. Gasset luotsasi joukkuetta maan isännöimmissä Afrikan mestaruuskisoissa 2023, jotka pelattiin sääolosuhteiden vuoksi tammikuussa 2024. Hän sai potkut alkulohkovaiheen jälkeen, kun Norsunluurannikko voitti vain yhden kolmesta ottelustaan. Norsunluurannikko selvitti Gasset'n potkujen jälkeen tiensä jatkopeleihin parhaana lohkokolmosena ja voitti lopulta koko turnauksen.

Helmikuussa 2024 Gasset'sta tuli Olympique Marseillen kauden kolmas päävalmentaja.

### Meriitit apulaisvalmentajana

* Ranskan mestaruus (5): 2009, 2013, 2014, 2015, 2016
	+ Hopeaa: 2008
* Coupe de France (2): 1990, 2015, 2016
	+ Hopeaa: 1994, 2003,
* Coupe de la Ligue (4): 1992, 2009, 2014, 2015, 2016
	+ Hopeaa: 1994, 2010
* Division 2: 1987
* Trophée des Champions (5): 2008, 2009, 2013, 2014, 2015

Lähteet
-------

1. ↑  Gasset, de la Paillade aux Bleus[vanhentunut linkki]
2. ↑  Laurent Blanc leaves job as France boss after Euro 2012 exit
3. ↑  PSG : Blanc confirme Gasset et compte sur Makelele (Arkistoitu – Internet Archive)
4. ↑  Gourcuff et le PSG : "Laurent Blanc est un entraineur qui n'entraine pas"
5. ↑  PSG : Blanc-Gasset, c'est qui le chef ?
6. ↑  Laurent Blanc leaves PSG as manager amid Unai Emery replacement talk
7. ↑  Ligue 1 : Hantz écarté à Montpellier, Gasset reprend du service
8. ↑  Montpellier : Michel Der Zakarian a signé comme prévu
9. ↑  Saint-Étienne : Jean-Louis Gasset nouvel entraîneur
10. ↑  Jean-Louis Gasset, entraîneur de Saint-Étienne : «Ma mission se termine en apothéose»
11. ↑  Bordeaux : Jean-Louis Gasset nommé entraîneur en remplacement de Paulo Sousa (officiel)
12. ↑  Bordeaux, le nouveau défi du technicien Vladimir Petkovic
13. ↑  Côte d’Ivoire : « Jean-Louis Gasset devient le nouveau sélectionneur des Eléphants » (ranskaksi)
14. ↑  AFCON: Ivory Coast sack head coach Jean-Louis Gasset despite host nation's hopes of last-16 place in balance
15. ↑  EDF COTE D'IVOIRE supports the African football champions
16. ↑  Jean-Louis Gasset nommé entraîneur


|  |  |  |
| --- | --- | --- |
| Edeltäjä:**Michel MézyFrédéric Hantz** | **Montpellier HSC:n päävalmentaja**11/1998–11/19991–5/2017 | Seuraaja:**Michel MézyMichel Der Zakarian** |

|  |  |  |
| --- | --- | --- |
| Edeltäjä:**Pascal Théault** | **SM Caenin päävalmentaja**9/2000–2001 | Seuraaja:**Hervé Gauthier** |

|  |  |  |
| --- | --- | --- |
| Edeltäjä:**Julien Sablé** | **AS Saint-Étiennen päävalmentaja**12/2017–2019 | Seuraaja:**Ghislain Printant** |

|  |  |  |
| --- | --- | --- |
| Edeltäjä:**Paulo Sousa** | **Girondins Bordeaux'n päävalmentaja**2020–2021 | Seuraaja:**Vladimir Petković** |

|  |  |  |
| --- | --- | --- |
| Edeltäjä:**Patrice Beaumelle** | **Norsunluurannikon jalkapallomaajoukkueen päävalmentaja**5/2022–1/2024 | Seuraaja:**Emerse Faé** |

|  |  |  |
| --- | --- | --- |
| Edeltäjä:**Gennaro Gattuso** | **Olympique Marseillen päävalmentaja**2/2024– | Seuraaja:**–** |